Diari Oficial de la Generalitat Valenciana


Sumari del DOGV 6513, del 04-05-2011 (2011/4996)

RESOLUCIÓ de 14 d'abril de 2011, de la presidenta de Teatres de la Generalitat, per la qual es convoca un concurs públic per a la concessió d'ajudes als sectors teatral i circense durant l'any 2011.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6513

Data del DOGV
:   04-05-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/4996


Data del document
:   14-04-2011

Organisme emissor
:   Teatres de la Generalitat Valenciana

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 14 d'abril de 2011, de la presidenta de Teatres de la Generalitat, per la qual es convoca un concurs públic per a la concessió d'ajudes als sectors teatral i circense durant l'any 2011.
[2011/4996]
El Decret 36/1994, de 21 de febrer, del Govern valencià, pel qual s'aprova el Reglament Orgànic i Funcional de l'ens públic Teatres de la Generalitat Valenciana (DOGV 15.03.1994), establix com a finalitat de l'ens el desplegament i l'execució de la política cultural de la Generalitat en el camp de les arts escèniques, i molt especialment en els sectors del teatre i la dansa.
Entre les funcions assignades a Teatres de la Generalitat Valenciana (TGV) es troben el foment de les arts escèniques i la promoció de companyies i grups teatrals, el desplegament i la promoció de tot tipus d'actuacions teatrals, festivals i certàmens, i el suport a la creativitat escènica i la seua difusió, així com la cooperació amb altres agents i entitats culturals en el sector de les arts escèniques, d'àmbit públic o privat.
Per tant, la Conselleria de Cultura i Esport de la Generalitat convoca les presents ajudes, a través de l'ens públic TGV, a fi que contribuïsquen a consolidar el sector teatral i circense a la Comunitat Valenciana, per mitjà de la potenciació de noves dramatúrgies, les ajudes a la producció i les gires, a projectes emergents, a projectes biennals, a la programació en sales d'exhibició, a entitats sense ànim de lucre i a la realització de festivals, mostres i activitats similars.
Per tot això, i fent ús de les facultats que em conferix l'article 5 de Decret 36/1994, de 21 de febrer, del Consell, pel qual s'aprova el Reglament Orgànic i Funcional de l'ens públic TGV, i d'acord amb el que disposa la Llei 38/2003, de 17 de novembre, General de Subvencions, resolc:
Primer
Convocar un concurs públic per a la concessió d'ajudes als sectors teatral i circense durant l'any 2011 i aprovar les bases i els annexos per les quals es regixen estes ajudes, que s'inclouen com a annexos en esta resolució.
Segon
L'import global màxim de les ajudes és d'un milió quatre-cents mil euros (1.400.000 €), que s'ha de pagar a càrrec dels crèdits del capítol IV, línia de subvenció SE000049, del pressupost de l'ens públic TGV per a l'any 2011.
Tercer
En compliment de l'obligació establida en l'article 108 del Tractat de Funcionament de la Unió Europea (antic article 88 del TCE) i del que disposa el Decret 147/2007, de 7 de setembre, del Consell, la present convocatòria ha sigut notificada a la Comissió Europea. Per decisió de la Comissió amb data 30 d'abril de 2008, va ser autoritzada com a ajuda d'estat núm. N 704/07, ja que considera compatible la mesura amb el mercat comú, d'acord amb l'article 107.3 del TFUE (antic article 87.3.d del TCE).
Quart
La present resolució té efectes des de l'endemà de la publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es pot presentar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'ha d'interposar davant de l'òrgan que dicta el present acte en el termini d'un mes a comptar des de l'endemà de la publicació.
b) El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació.
València, 14 d'abril de 2011.- La presidenta de Teatres de la Generalitat Valenciana: Trinidad María Miró Mira.
Annex I
Bases reguladores de la convocatòria pública per a la concessió d'ajudes als sectors teatral i circense durant l'any 2011.
Capítol I
Normes generals
1. Objecte de les ajudes
L'objecte de les ajudes és contribuir al manteniment i la consolidació del teatre i el circ professionals a la Comunitat Valenciana a través de la potenciació de les diferents activitats que es realitzen en els dos sectors, amb la finalitat última que la ciutadania dispose d'una oferta diversificada i de qualitat.
2. Modalitats, import i règim de les ajudes
2.1. La present convocatòria comprén les modalitats d'ajudes següents:
a) Ajudes a noves dramatúrgies.
b) Ajudes a la producció o les gires.
c) Ajudes a projectes emergents de producció escènica.
d) Ajudes a projectes biennals d'empreses de teatre i circ.
e) Ajudes a la programació en sales d'exhibició.
f) Ajudes a entitats sense ànim de lucre.
g) Ajudes a la realització de festivals, mostres i activitats similars.
2.2. L'import global màxim de les ajudes és d'1.400.000 euros, que es distribuïxen entre les modalitats esmentades segons les quantitats següents:
a) Per a la modalitat d'ajudes a noves dramatúrgies, 10.000 euros.
b) Per a la modalitat de producció o gires, 320.000 euros.
c) Per a la modalitat de projectes emergents de producció escènica, 40.000 euros.
d) Per a la modalitat de projectes biennals d'empreses de teatre i circ, 480.000 euros.
e) Per a la modalitat d'ajudes a la programació en sales d'exhibició, 400.000 euros.
f) Per a la modalitat d'ajudes a entitats sense ànim de lucre, 50.000 euros.
g) Per a la modalitat d'ajudes a la realització de festivals, mostres i activitats similars, 100.000 euros.
2.3. Dins dels límits pressupostaris i d'acord amb els criteris que establixen les presents bases, les ajudes s'han de destinar a sufragar les despeses corrents generades per les activitats objecte del projecte. Les ajudes no poden destinar-se a inversions ni a adquisicions patrimonials.
2.4. El procediment de concessió de les ajudes s'ha de tramitar en règim de concurrència competitiva, d'acord amb els criteris de valoració fixats en les presents bases per a cada modalitat d'ajuda.
2.5. Esta convocatòria es regix per les presents bases i per la resolució que les aprova, i a més per la Llei d'Hisenda Pública de la Generalitat Valenciana, la Llei 38/2003, General de Subvencions, i el Reglament de la Llei 38/2003, aprovat pel Reial Decret 887/2006.
3. Beneficiaris
3.1. Dins dels límits pressupostaris i d'acord amb les condicions i els criteris que establixen estes bases, poden ser beneficiàries d'estes ajudes les persones físiques i jurídiques establides en un estat membre de la Unió Europea o de l'espai econòmic europeu que duguen a terme activitats teatrals i circenses professionals, que complisquen els requisits específics indicats per a cada modalitat d'ajuda i que realitzen les actuacions previstes en cada cas durant l'any 2011.
3.2. Així mateix, poden accedir a la condició de beneficiari les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat que, a pesar de no tindre personalitat jurídica, puguen dur a terme els projectes, les activitats o els comportaments o es troben en la situació que motiva la concessió de la subvenció.
Quan es tracte d'agrupacions de persones físiques o jurídiques, públiques o privades, sense personalitat, s'han de fer constar expressament en la sol·licitud els compromisos d'execució assumits per cada membre de l'agrupació, així com l'import de subvenció que ha d'aplicar cada un, els quals tindran igualment la consideració de beneficiaris. En tot cas, ha de nomenar-se un representant o apoderat únic de l'agrupació, amb poders suficients per a complir les obligacions que, com a beneficiari, corresponen a l'agrupació. No podrà dissoldre's l'agrupació fins que no haja transcorregut el termini de prescripció previst en els articles 39 i 65 de la Llei 38/2003, General de Subvencions.
3.3. No poden obtindre la condició de beneficiari les persones o entitats que incórreguen en les prohibicions establides en els apartats 2 i 3 de l'article 13 de la Llei 38/2003, de 17 de novembre, General de Subvencions (BOE de 18.11.2003). La justificació de no incórrer-hi s'ha de fer amb una declaració responsable inclosa en la sol·licitud.
3.4. Únicament poden ser beneficiaris d'estes ajudes les persones individuals i les petites i mitjanes empreses (pimes), excepte en la modalitat d'ajudes per a la realització de festivals, mostres i activitats similars, els beneficiaris de les quals són els establits en la base 51. Són considerades pimes aquelles que complixen la definició que establix l'annex I del Reglament CE núm. 800/2001 de la Comissió, de 6 d'agost de 2088 (DOUE núm. L 214/38, de 09.08.2008).
4. Sol·licituds
4.1. Les sol·licituds, que s'han de formalitzar segons el model d'instància que s'adjunta a la present convocatòria com a annex II, i s'han de dirigir a l'ens públic TGV. El termini de presentació és de vint dies hàbils a comptar des de l'endemà de la publicació de la convocatòria en el Diari Oficial de la Comunitat Valenciana.
4.2. Els models d'impresos normalitzats (sol·licituds i la resta de documentació) estan disponibles en la web de TGV (http://teatres.gva.es) i a les dependències de l'ens.
4.3. Les instàncies es poden presentar al registre de l'ens públic TGV (Teatre Principal, c/ Poeta Querol, s/n, València), al registre general de la Conselleria de Cultura i Esport, i als registres de les direccions territorials de Cultura i Esport de València, Castelló i Alacant, o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En el cas que la sol·licitud s'envie per correu certificat, s'ha de presentar en un sobre obert a l'oficina de correus, a fi que en la capçalera de la primera plana del document es faça constar, amb claredat, el nom de l'oficina, la data i el lloc d'admissió.
Les direccions territorials de Cultura i Esport han de remetre les sol·licituds d'ajuda a TGV en el termini màxim de deu dies comptats des de l'endemà del dia en què acabe el termini de presentació de sol·licituds.
4.4. Les sol·licituds s'han d'acompanyar de la documentació següent (original o fotocòpia compulsada), que el sol·licitant ha de subscriure:
a) Documentació acreditativa i identificativa del sol·licitant, i, si és el cas, del seu representant legal (poder o, si escau, certificat de l'acord, adoptat per l'òrgan de govern corresponent, en què s'aprova sol·licitar l'ajuda i es faculta el representant per a subscriure'n la petició). A més, s'han d'aportar l'alta en l'impost d'activitats econòmiques en l'epígraf corresponent a l'activitat per a la qual se sol·licita la subvenció (excepte els sol·licitants d'ajudes a noves dramatúrgies), així com l'últim rebut de l'impost, si escau, o una declaració jurada de l'exempció de pagar-lo.
b) No s'ha de presentar la documentació indicada en el paràgraf anterior si ja figura en el registre administratiu d'empreses i associacions de caràcter teatral de la Comunitat Valenciana gestionat per TGV. En este cas, s'ha de presentar una declaració per la qual se certifica que la documentació depositada en el registre administratiu d'empreses i associacions de caràcter teatral de la Comunitat Valenciana es troba vigent i actualitzada i que les dades que figuren en l'expedient no han variat (annex III).
Si TGV no tinguera constància de la dita documentació, requeriria l'interessat perquè, en el termini concedit per a la correcció de defectes, aportara la documentació necessària.
c) Les empreses i associacions han d'estar inscrites en el registre administratiu d'empreses i associacions de caràcter teatral de la Comunitat Valenciana i han d'indicar en la sol·licitud el número de registre. En el cas de no estar-hi inscrites, han de presentar el justificant d'haver sol·licitat la inscripció en el registre. Les empreses ja registrades en un registre equivalent fora de la Comunitat Valenciana, no han de complir de nou el requisit de la inscripció.
d) En el cas d'ajuntaments, d'altres entitats locals o dels seus organismes públics:
- Certificat de l'acord, adoptat per l'òrgan de govern de la corporació local, en què s'aprova sol·licitar l'ajuda i es faculta el representant per a subscriure'n la petició.
- En el cas d'organismes públics, certificat de l'acte o l'acord, adoptat per l'òrgan competent de l'ajuntament de què depén, pel qual s'autoritza l'entitat pública a participar en esta convocatòria, expedit pel secretari o la secretària de la corporació local.
- Declaració responsable del fet que es troba al corrent en el compliment de les obligacions tributàries, estatals i autonòmiques, i enfront de la Seguretat Social en els termes que preveuen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
e) Dades bancàries on l'interessat vol rebre l'ajuda si li és concedida, les quals s'han d'indicar en la sol·licitud. És necessari que el titular del compte corrent siga el sol·licitant de la subvenció.
f) Declaració del sol·licitant amb la relació i l'import de totes les subvencions, les ajudes, els ingressos o els recursos sol·licitats o concedits per altres administracions o ens públics o privats que financen les activitats subvencionades, als efectes del que preveuen els articles 14 i 19 de la Llei 38/2003, General de Subvencions (annex III).
g) Documents específics de cada modalitat d'ajuda assenyalats en els capítols següents d'estes bases. Els pressupostos s'han de presentar necessàriament emplenant els models disponibles en la pàgina web i a les dependències de TGV. Tota la documentació ha d'estar subscrita pel sol·licitant.
4.5. Conforme a l'article 22 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, la presentació de la sol·licitud de subvenció comporta l'autorització del sol·licitant perquè TGV obtinga, de forma directa i a través de certificats telemàtics, l'acreditació que està al corrent en les seues obligacions tributàries (estatals i autonòmiques) i amb la Seguretat Social en els termes que preveuen els articles 18 i 19 del reial decret mencionat. No obstant això, el sol·licitant pot denegar-ne expressament el consentiment, cas en què haurà d'aportar els certificats acreditatius de les dites circumstàncies.
4.6. En el cas que el sol·licitant provinga d'un estat membre de la Unió Europea o de l'espai econòmic europeu distint d'Espanya, la documentació que ha d'aportar és l'exigida per la legislació vigent de l'estat on s'ha establit per a l'exercici de l'activitat.
4.7. Si la sol·licitud no inclou totes les dades exigides o hi falta documentació, a excepció de la prevista en l'apartat 4.4.g), s'instarà l'interessat perquè en el termini de deu hàbils dies corregisca estos defectes, amb l'advertència que si no ho fa es considerarà que ha desistit de la petició, després de dictar la resolució corresponent en els termes previstos en l'article 42, tal com establix l'article 71.1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La documentació aportada en este cas ha de presentar-se en TGV o als llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La documentació específica establida per a cada modalitat d'ajuda a què fa referència l'apartat 4.4.g) d'esta base, ha de presentar-se inexcusablement en el termini previst en l'apartat 4.1., i si no es fa, es considerarà que s'ha desistit de la petició.
4.8. Un mateix peticionari només pot sol·licitar una ajuda. En cas de sol·licitar-ne més d'una, tant de la mateixa modalitat com d'una altra diferent, es desestimaran totes les sol·licituds presentades. Se n'exceptua la modalitat d'ajudes a la programació en sales d'exhibició, cas en què pot sol·licitar-se a més una ajuda en una altra modalitat.
5. Procediment de concessió: instrucció i resolució
5.1. La direcció general de TGV és l'òrgan competent per a ordenar i instruir el procediment de concessió. L'òrgan instructor, una vegada fetes les activitats d'instrucció pertinents, traslladarà els expedients a la comissió indicada en l'apartat següent.
5.2. Per a l'avaluació de les sol·licituds presentades, s'ha de constituir una comissió de valoració presidida per la direcció general de TGV, o per la persona en qui delegue, i de la qual, a més, han de formar part fins a sis vocals designats per la direcció. El secretari d'esta comissió, amb veu però sense vot, serà designat per la direcció general de TGV entre el seu personal.
5.3. La comissió de valoració podrà requerir dels interessats totes les dades i acreditacions que considere necessàries per a la correcta qualificació dels projectes.
5.4. La comissió de valoració ha d'avaluar les sol·licituds d'acord amb els criteris d'avaluació establits en les presents bases per a cada modalitat d'ajuda, i ha d'emetre un informe en què es concrete el resultat de l'avaluació efectuada. En eixe informe s'han d'indicar succintament els motius que han guiat la valoració i ponderació de les sol·licituds, i, basant-se en això, una prelació per orde de major a menor puntuació.
5.5. L'òrgan instructor, a la vista de l'expedient i de l'informe de la comissió, haurà de formular una proposta de resolució definitiva que elevarà a la presidenta de TGV, la qual resoldrà esta convocatòria.
5.6. Per a la determinació de l'import de l'ajuda que es concedirà als projectes seleccionats, s'han de tindre en compte el crèdit pressupostari existent, el resultat de la valoració i la quantia de la despesa estimada en el pressupost presentat, així com l'interés artístic i la rellevància en l'àmbit teatral i circense.
5.7. Les càrregues, els modes i les condicions de la subvenció s'han d'imputar al beneficiari, sense que puga oposar les excepcions que, si és el cas, deriven de les seues relacions jurídiques amb tercers.
6. Termini de resolució i notificació
6.1. El termini màxim per a resoldre i notificar la resolució del procediment és de sis mesos a comptar des de la data en què té efectes la resolució d'esta convocatòria. Una vegada transcorregut este termini sense que s'haguera dictat ni notificat una resolució expressa, es consideraria desestimada la sol·licitud de la l'ajuda, sense perjuí de l'obligació de resoldre, d'acord amb l'article 42 de la Llei 30/1992, de 26 de novembre.
6.2. La resolució del procediment s'ha de notificar als interessats mitjançant la publicació en el Diari Oficial de la Comunitat Valenciana. Esta publicació substituïx la notificació, d'acord amb el que preveu l'article 59.6.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
7. Publicació
La resolució de la convocatòria s'ha de publicar en la web de TGV (http://teatres.gva.es).
La publicació de la resolució en el Diari Oficial de la Comunitat Valenciana té l'efecte de publicitat de les subvencions establit en l'article 18 de la Llei General de Subvencions.
8. Obligacions dels beneficiaris
8.1. Els beneficiaris estan subjectes a les obligacions generals derivades de la normativa vigent sobre ajudes o subvencions públiques, en concret a les que fa referència l'article 14 de la Llei General de Subvencions.
8.2. En particular, els beneficiaris estan obligats a:
a) Comunicar per escrit a TGV, segons el model que s'adjunta com a annex V, l'acceptació de l'ajuda en un termini no superior al mes des de la publicació de la concessió de l'ajuda en el Diari Oficial de la Comunitat Valenciana. Transcorregut el dit termini sense rebre l'acceptació expressa, es considerarà que el beneficiari renuncia a l'ajuda i hi perdrà el dret.
b) Realitzar l'activitat que fonamenta la concessió de la subvenció d'acord amb el programa presentat durant l'exercici 2011 i justificar-ne la realització en el termini establit.
c) En el cas que s'hagen de fer canvis en el projecte presentat, comunicar-ho prèviament i per escrit a TGV.
d) En el cas que l'activitat es realitze en un moment posterior a la notificació de la concessió de l'ajuda, s'ha de fer constar en tota publicació, fullet, programa, publicitat, etc., independentment del mitjà o suport emprats, incloent-hi els suports electrònics i digitals, el patrocini de la Generalitat. A este efecte, s'han d'inserir en un lloc preferent i destacat els logotips de TGV i de la Generalitat Valenciana, d'acord amb les normes d'identitat corporativa d'estes institucions. Els logotips estan disponibles en la pàgina web de TGV.
e) Comunicar l'obtenció d'altres subvencions, ajudes, ingressos o recursos que financen les activitats subvencionades. Esta comunicació ha d'efectuar-se tan prompte com se sàpia, i en qualsevol cas abans de la justificació de l'aplicació donada als fons percebuts.
f) Disposar dels llibres comptables, dels registres diligenciats i de la resta de documents correctament auditats en els termes exigits per la legislació mercantil i sectorial aplicable al beneficiari en cada cas, així com dels estats comptables i registres específics exigits per les bases reguladores de les subvencions, a fi de garantir l'adequat exercici de les facultats de comprovació i control.
g) Conservar els documents justificatius de l'aplicació dels fons rebuts, incloent-hi els documents electrònics, en la mesura que poden ser objecte de les actuacions de comprovació i control.
h) Procedir al reintegrament dels fons percebuts en els casos previstos en l'article 37 de la Llei General de Subvencions.
i) Les que amb caràcter específic i per a cada modalitat es determinen en els capítols següents.
8.3. L'incompliment de les obligacions anteriors donarà lloc a l'exigència de les responsabilitats o sancions corresponents, d'acord amb la legislació vigent.
9. Justificació i pagament de les ajudes
9.1. El pagament de les ajudes s'ha de fer d'una sola vegada sempre que l'activitat es realitze d'acord amb el programa presentat i se'n justifique correctament la utilització en el termini establit a l'efecte. Una vegada revisada i comprovada la justificació, es procedirà al pagament de la subvenció en els terminis establits legalment.
9.2. Tots els documents que servisquen per a justificar la subvenció s'han de presentar a TGV fins al dia 20 de desembre de 2011 inclusivament. A partir d'eixe dia el crèdit pressupostari quedarà anul·lat i es perdrà el dret a cobrar l'ajuda concedida. Tots els documents han d'estar subscrits pel beneficiari.
9.3. Els beneficiaris de les ajudes han de justificar l'activitat subvencionada retent un compte justificatiu de la despesa feta, que ha d'incloure, sota la responsabilitat del declarant, la documentació següent:
a) Una memòria detallada de l'activitat realitzada i dels resultats obtinguts.
b) Una memòria econòmica justificativa del cost de l'activitat realitzada, que ha de contindre:
- El pressupost final amb les desviacions efectuades i el desglossament de cada una de les despeses fetes. El pressupost final s'ha de presentar necessàriament seguint el model disponible en la pàgina web i les dependències de TGV.
- La relació detallada i numerada de les despeses aplicables a la subvenció, amb els justificants de les despeses i l'acreditació del pagament per l'import de la subvenció (original i fotocòpia).
c) Publicitat en mitjans de comunicació, fullets i cartells editats on figuren de forma visible els logotips de TGV i de la Generalitat Valenciana.
En els casos en què la modalitat d'ajuda preveja l'estrena d'una obra i esta es faça durant el primer trimestre de l'exercici següent, la justificació a TGV de la publicitat i la certificació de l'estrena es posposarà a la data de l'estrena.
9.4. En el cas de coproduccions, les factures i la resta de documents justificatius de la despesa poden ser emesos a nom de qualsevol dels coproductors.
9.5. Per a les ajudes a noves dramatúrgies, s'ha de presentar únicament el text original de l'obra en el termini establit en la base 15.
10. Despeses subvencionables
10.1. La justificació de l'ús de la subvenció concedida s'ha de fer acreditant les despeses directament relacionades amb l'activitat artística del projecte presentat.
10.2. Es consideren despeses subvencionables les que de manera indubtable responguen a la naturalesa de l'activitat subvencionada i es realitzen en l'exercici de 2011. Es consideren despeses realitzades les que siguen efectivament pagades abans de l'acabament del període de justificació. En cap cas el cost d'adquisició de les despeses subvencionables pot ser superior al valor del mercat.
10.3. En cap cas són despeses subvencionables:
- L'adquisició de material inventariable i les adquisicions patrimonials.
- Els costos indirectes que no corresponguen al període en què efectivament es realitza l'activitat.
- Els impostos indirectes que siguen susceptibles de recuperació o compensació ni els impostos personals sobre la renda.
- Els interessos deutors dels comptes bancaris ni els interessos, els recàrrecs i les sancions administratives o penals.
10.4. En qualsevol cas, no es poden justificar despeses originades en les representacions realitzades a la Comunitat Valenciana.
11. Altres disposicions
11.1. L'import de les subvencions regulades en la present convocatòria en cap cas pot ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.
11.2. De les economies que puguen produir-se perquè algun beneficiari no accepte l'ajuda concedida, es produïsca alguna renúncia, es revoque una subvenció o per qualsevol altre cas en aplicació del que indiquen estes bases, se'n podrà disposar, a proposta de l'òrgan instructor, mitjançant una nova resolució de la presidenta de TGV, per a incrementar la quantitat concedida a algun dels beneficiaris o per a incloure'n d'altres que, complint els requisits i la puntuació mínima requerida, no han rebut l'ajuda, variant fins i tot les quantitats per a cada una de les diferents modalitats previstes en el punt 2.2 de les presents bases.
11.3. Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions, ajudes, ingressos o recursos fora dels casos permesos per les presents bases, poden donar lloc a la modificació de la resolució de concessió.
En el cas d'obtenció concurrent d'altres aportacions que hi siguen compatibles, la modificació només es produirà si la suma de les ajudes supera el cost de l'activitat subvencionada, i en este cas es minorarà la quantitat que excedisca el cost final de l'activitat.
11.4. Estes ajudes són compatibles amb altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d'organismes internacionals, sense que en cap cas, aïlladament o en conjunt, puguen superar el cost de l'activitat subvencionada.
11.5. Són procedents el reintegrament de les quantitats percebudes i l'exigència de l'interés de demora des del moment del pagament de la subvenció en els casos previstos en l'article 37 de la Llei 38/2003, de 17 de novembre, General de Subvencions (BOE de 18.11.2003), i en el cas d'incompliment de qualsevol dels requisits i obligacions estipulats en la present convocatòria.
En el cas d'incompliment parcial, la fixació de la quantitat que s'haurà de reintegrar s'ha de determinar aplicant el principi de proporcionalitat, sempre que l'activitat desplegada s'aproxime significativament al compliment total i els beneficiaris acrediten una actuació inequívocament tendent a la satisfacció dels seus compromisos.
Capítol II
Ajudes a les noves dramatúrgies
12. Finalitat de la concessió
Les ajudes a noves dramatúrgies tenen com a finalitat potenciar l'escriptura teatral de textos nous o obres que no s'hagen estrenat en cap teatre, tant en castellà com en valencià, als efectes de la possible producció o posada en escena per part de TGV.
13. Imports de les ajudes
Dins dels límits establits en la base 2.2 per a esta modalitat d'ajudes, s'establix una dotació unitària màxima de 5.000 euros.
14. Beneficiaris i requisits
14.1. Només poden sol·licitar estes ajudes autors els textos dels quals estiguen redactats en castellà o valencià i no hagen sigut presentats en convocatòries anteriors.
14.2. Els textos que es presenten a esta convocatòria no poden haver sigut estrenats anteriorment. Estos textos poden ser produïts per Teatres de la Generalitat en la seua línia de noves dramatúrgies.
14.3. Les obres que es presenten han de ser originals i inèdites. No s'admeten obres traduïdes, adaptades o refoses, siguen de novel·la, cinema, televisió, ràdio o teatre.
15. Documentació específica
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'han d'adjuntar:
a) Currículum personal en què conste, si és el cas, la trajectòria com a autor dramàtic i la relació amb el món del teatre.
b) Acreditació, si és el cas, de qualsevol compromís entre l'autor i una editorial per a la publicació, o entre una companyia o una empresa per a la producció.
16. Forma i termini d'entrega del text i procediment específic
16.1. Els originals s'han de presentar mecanografiats en DIN-A4 foli o holandés a doble espai i l'extensió s'ha d'ajustar als límits de duració normals per a una representació teatral.
16.2. Els qui opten per esta modalitat, han de presentar la sol·licitud i la resta de la documentació indicada en la base 4 en els terminis establits a l'efecte. No obstant això, s'establix com a terme d'entrega del text el 30 de juny de 2011.
Una vegada presentats els textos, seran valorats per una comissió de lectura, que procedirà a valorar-los i emetrà un informe amb el resultat de la valoració. La direcció general de Teatres, a la vista de l'informe de la comissió, formularà una proposta de resolució definitiva que elevarà a la presidenta de TGV, la qual resoldrà esta convocatòria.
17. Obligacions particulars dels beneficiaris
Els textos presentats poden ser produïts per Teatres de la Generalitat en la seua línia de suport a les noves dramatúrgies, i a este efecte els sol·licitants han de presentar, juntament amb el text, el document de cessió que figura com a annex IV de la present resolució, excepte en el cas que hi haja un compromís previ entre l'autor i una editorial o una empresa per a la publicació i/o el muntatge de l'espectacle, en què haurà d'aportar la documentació que ho acredite.
En el cas que tercers decidisquen posar en escena o editar algun dels textos l'autor dels quals haja sigut beneficiari d'una ajuda, hauran de sol·licitar prèviament l'autorització a TGV i, una vegada obtinguda, fer constar la col·laboració de la Conselleria de Cultura i Esport i incloure els logotips de TGV i de la Generalitat Valenciana en el material imprés que es difonga.
Capítol III
Ajudes a la producció o les gires
Secció 1ª
Ajudes a la producció teatral i circense
18. Finalitat de la concessió i activitat subvencionada
18.1. Les ajudes a la producció teatral i circense tenen com a finalitat l'increment qualitatiu dels espectacles de teatre i circ produïts a la Comunitat Valenciana, amb la intenció de proporcionar a la ciutadania una oferta diversificada i de qualitat.
18.2. L'activitat objecte de subvenció és la producció teatral i circense, incloent-hi l'estrena de l'espectacle, realitzada en l'exercici 2011 i les ajudes s'han de destinar a sufragar les despeses corrents generades per l'activitat artística inclosa en el projecte. En cap cas es consideren despesa subvencionable l'explotació posterior de l'espectacle.
L'estrena de la producció s'ha de fer en l'exercici 2011. Per circumstàncies excepcionals, l'estrena podrà fer-se el primer trimestre de l'any 2012, sense perjuí del compliment de les obligacions relatives a la justificació de l'ajuda establides en la present resolució.
19. Import de les ajudes
Dins dels límits establits en la base 2.2 per a esta modalitat d'ajudes, s'establix una dotació unitària màxima de 25.000 euros.
20. Beneficiaris
Poden sol·licitar estes ajudes les empreses de teatre i circ. S'exceptuen d'esta modalitat d'ajudes les associacions i entitats sense ànim de lucre.
21. Documentació específica
A més de la documentació establida per a les sol·licituds en la base 4, a la sol·licitud d'esta modalitat d'ajuda s'han d'adjuntar:
a) Projecte de la producció que es proposa realitzar el 2011, en què s'especifiquen els possibles actors i actrius residents a la Comunitat Valenciana i la data prevista d'estrena. Les tres primeres planes del projecte han d'incloure la sinopsi, la fitxa artística i el pressupost de la producció.
El pressupost ha de desglossar els costos de la producció i ha d'incloure els fons propis i les altres subvencions o recursos amb què es finance la producció a part de la subvenció sol·licitada. Així mateix, s'hi ha d'especificar la partida destinada als actors i les actrius per dia de treball.
b) Informe sobre les contractacions artístiques i de tècnics fetes durant l'any 2010. L'acreditació de les contractacions s'ha de fer aportant les cotitzacions a la Seguretat Social fetes per l'empresa en l'exercici indicat (TC1, TC2 i, si escau, TC1/19), i en el cas de servicis prestats per artistes o tècnics autònoms, les factures abonades.
c) Memòria de l'activitat artística realitzada l'any 2010, en què s'han d'especificar les produccions i les gires dins i fora de la Comunitat Valenciana.
d) Fitxa inclosa com a annex VI, degudament emplenada i firmada.
e) Informe de la trajectòria professional en producció i gestió de l'empresa o dels seus components.
f) En el cas de coproduccions, s'hi han d'adjuntar a més:
- Sol·licitud firmada per cada una de les empreses coproductores.
- Documentació acreditativa de la identitat de cada coproductor, d'acord amb les presents bases.
- Contracte de coproducció.
- Escrit firmat per tots els coproductors en què s'indiquen les despeses que assumix cada un i es designe un representant davant l'administració, amb les dades bancàries per al pagament de la subvenció.
22. Criteris de valoració
22.1. La valoració de les sol·licituds presentades s'ha de fer d'acord amb la informació indicada en l'apartat anterior i els criteris següents:
- Projecte artístic de producció per a l'any 2011, en què s'ha de tindre en compte la formació teatral i la trajectòria dels directors, dels intèrprets i de l'equip tècnic i artístic, i el desplegament i la presentació del contingut del projecte. A més, s'hi han de tindre en compte la contribució al foment de l'ocupació en el sector i la implicació en el projecte de recursos humans de la Comunitat Valenciana. Fins a 32 punts.
- Trajectòria professional en producció i gestió de l'empresa o dels seus components. Fins a 20 punts.
- Contractacions artístiques i de tècnics fetes el 2010. En este apartat es valoren fonamentalment els dies de contractació i el fet que la retribució s'ajuste al mercat. Fins a 20 punts.
- Nombre d'intèrprets. Fins a 12 punts.
- Obra escrita en valencià. 10 punts.
- Viabilitat econòmica del projecte, en què s'han de tindre en compte l'adequació a la previsió pressupostària presentada i al pla de finançament proposat, i l'acreditació d'un equilibri entre ingressos i despeses. Fins a 6 punts.
22.2. La concessió d'estes ajudes requerix l'obtenció d'un mínim de 50 punts; si no s'aconseguix esta puntuació, es desestimarà l'ajuda.
Secció 2ª
Ajudes a les gires fora de la Comunitat Valenciana
23. Finalitat de la concessió i activitat subvencionada
23.1. Les ajudes a les gires d'empreses de teatre i circ tenen com a finalitat facilitar l'exhibició, tant a Espanya com a l'estranger, de les produccions realitzades a la Comunitat Valenciana per companyies de teatre i circ.
23.2. L'activitat objecte de subvenció són les gires realitzades fora de la Comunitat Valenciana durant el 2011. Les ajudes s'han de destinar a sufragar les despeses corrents generades per les activitats incloses en el projecte.
24. Import de les ajudes
Dins de límits establits en la base 2.2 per a esta modalitat d'ajudes, s'establix una dotació unitària màxima de 25.000 euros.
25. Beneficiaris
Poden sol·licitar estes ajudes les empreses de teatre i circ. S'exceptua d'esta modalitat d'ajudes les associacions i entitats sense ànim de lucre.
26. Documentació específica
A més de la documentació establida per a les sol·licituds en la base 4, a la sol·licitud d'esta modalitat d'ajuda s'han d'adjuntar:
a) Dossier de la producció o produccions que es duran de gira amb la fitxa artística.
b) Calendari de la gira i representacions previstes amb els certificats que les acrediten. S'hi ha d'indicar la comunitat autònoma o el país on s'han de dur a terme les representacions.
c) Pressupost detallat d'ingressos i despeses de la gira. S'hi ha d'especificar la partida destinada a contractacions artístiques, si és el cas, per dia de treball.
d) Informe sobre les contractacions artístiques i de tècnics fetes durant l'any 2010. L'acreditació de les contractacions s'ha de fer aportant les cotitzacions a la Seguretat Social fetes per l'empresa en l'exercici indicat (TC1, TC2 i, si escau, TC1/19), i en el cas de servicis prestats per artistes o tècnics autònoms, les factures abonades.
e) Memòria de les activitats realitzades en l'exercici 2010, en què s'han d'especificar les produccions i les representacions efectuades dins i fora de la Comunitat Valenciana.
f) Fitxa inclosa com a annex VI, degudament emplenada i firmada.
g) Informe de la trajectòria professional en producció i gestió de l'empresa o dels seus components.
27. Criteris de valoració
27.1. La valoració de les sol·licituds presentades s'ha de fer d'acord amb la informació indicada en l'apartat anterior i els criteris següents:
- Projecte artístic de producció per a l'any 2011, en què s'ha de tindre en compte la formació teatral i la trajectòria dels directors, dels intèrprets i de l'equip tècnic i artístic, i el desplegament i la presentació del contingut del projecte. A més, s'hi han de tindre en compte la contribució al foment de l'ocupació en el sector i la implicació en el projecte de recursos humans de la Comunitat Valenciana. Fins a 37 punts.
- Contractacions artístiques i de tècnics fetes el 2010. En este apartat es valoren fonamentalment els dies de contractació i el fet que la retribució s'ajuste al mercat. Fins a 23 punts.
- Trajectòria professional en producció i gestió de l'empresa o dels seus components. Fins a 20 punts.
- Nombre d'intèrprets. Fins a 14 punts.
- Viabilitat econòmica del projecte, en què s'han de tindre en compte l'adequació a la previsió pressupostària presentada i al pla de finançament proposat, i l'acreditació d'un equilibri entre ingressos i despeses. Fins a 6 punts.
27.2. La concessió d'estes ajudes requerix l'obtenció d'un mínim de 50 punts; si no s'aconseguix esta puntuació, es desestimarà l'ajuda.
Capítol IV
Ajudes a projectes emergents de producció escènica
28. Finalitat de la concessió i activitat subvencionada
28.1. Les ajudes a projectes emergents de producció escènica tenen com a finalitat possibilitar la creació de produccions de teatre i circ a companyies professionals de creació recent i a professionals que, sense disposar d'una estructura empresarial estable i amb una activitat continuada, decidixen posar en marxa de forma puntual un projecte de producció.
Es considera que una companyia és de creació recent quan la constitució i l'activitat professional són inferiors a dos anys.
28.2. L'activitat objecte de subvenció és la producció teatral i circense realitzada en l'exercici 2011, i les ajudes s'han de destinar a sufragar les despeses corrents generades per l'activitat mencionada inclosa en el projecte.
L'estrena de la producció ha de fer-se en l'exercici 2011. Per circumstàncies excepcionals, podrà estrenar-se en el primer trimestre de l'any 2012, sense perjuí del compliment de les obligacions relatives a la justificació de l'ajuda establides en la present resolució.
29. Import de les ajudes
Dins de límits establits en la base 2.2 per a esta modalitat d'ajudes, s'establix una dotació unitària màxima de 15.000 euros.
30. Beneficiaris
Poden sol·licitar estes ajudes les persones físiques o jurídiques que es troben en la situació que fonamenta la concessió de la subvenció i que no hagen rebut anteriorment cap ajuda de TGV per a la producció, els projectes biennals o les gires.
31. Documentació específica
A més de la documentació establida per a les sol·licituds en la base 4, a la sol·licitud d'esta modalitat d'ajuda s'han d'adjuntar:
a) Projecte detallat de la producció que es proposa realitzar el 2011, amb els possibles actors i actrius residents a la Comunitat Valenciana i la data d'estrena prevista.
b) Pressupost detallat dels costos de la producció, amb els fons propis i altres subvencions o recursos amb què es finance la producció a part de la subvenció sol·licitada a TGV.
c) Currículum dels components de la companyia.
d) Si la companyia va tindre activitat professional en l'exercici anterior, s'ha d'adjuntar una memòria de les activitats realitzades.
32. Criteris de valoració
32.1. La valoració de les sol·licituds presentades s'ha de fer basant-se en la informació indicada en l'apartat anterior i els criteris següents:
- Projecte de producció per a l'any 2011. Per a la valoració del projecte s'han de tindre en compte l'interés artístic, el grau d'innovació i el risc artístic. Fins a 42 punts.
- Currículum dels components de la companyia i, si és el cas, memòria d'activitats. Fins a 30 punts.
- Nombre d'intèrprets. Fins a 12 punts.
- Obra escrita en valencià. Fins a 10 punts.
- Viabilitat econòmica del projecte, en què s'han de tindre en compte l'adequació a la previsió pressupostària presentada i al pla de finançament proposat, i l'acreditació d'un equilibri entre ingressos i despeses. Fins a 6 punts.
32.2. La concessió d'estes ajudes requerix l'obtenció d'un mínim de 50 punts; si no s'aconseguix esta puntuació, es desestimarà l'ajuda.
Capítol V
Ajudes a projectes biennals d'empreses de teatre i circ
33. Finalitat de la concessió i activitat subvencionada
33.1. Les ajudes anuals per a projectes biennals d'empreses de teatre i circ tenen com a finalitat donar suport a aquelles empreses que, amb una trajectòria plenament consolidada, despleguen projectes artístics, especialment pel que fa a la producció, gestió i distribució d'espectacles, amb un cicle d'explotació d'un període superior a l'any, amb la qual cosa es pretén facilitar la consolidació progressiva de les empreses, la seua projecció nacional i internacional i l'increment qualitatiu dels espectacles de teatre i circ produïts a la Comunitat Valenciana, amb la intenció de proporcionar a la ciutadania una oferta diversificada i de qualitat, i de facilitar l'exhibició de les produccions de companyies de teatre i circ a Espanya o a l'estranger.
Les ajudes concedides tindran caràcter anual i només estaran dirigides a les activitats que es realitzen durant l'exercici 2011. La concessió no suposarà compromís de despesa per a TGV en 2012. Per això, els beneficiaris en la present convocatòria d'ajudes anuals a un projecte biennal que, havent complit les condicions fixades, opten per la continuïtat del projecte i vulguen percebre l'ajuda en l'exercici 2012, hauran de concórrer necessàriament al procés de selecció.
32.2. L'activitat objecte de subvenció és l'activitat artística realitzada durant l'exercici 2011, és a dir, tant la producció com les gires fetes fora de la Comunitat Valenciana. Les ajudes s'han de destinar a sufragar les despeses corrents generades per l'activitat artística mencionada inclosa el projecte.
34. Import de les ajudes
Dins dels límits establits en la base 2.2 per a esta modalitat d'ajudes, s'establix una dotació unitària màxima de 80.000 euros.
35. Beneficiaris
Poden sol·licitar estes ajudes les empreses de teatre i circ que realitzen l'activitat subvencionada a la Comunitat Valenciana i que acrediten els requisits següents:
a) Tindre una antiguitat mínima de cinc anys.
b) Tindre una activitat continuada des de la creació.
c) Haver fet un mínim de quatre produccions en els últims cinc anys.
d) Disposar d'una estructura laboral estable i acreditar haver cotitzat en el règim general, o d'autònoms en el cas d'apoderats de l'empresa, per almenys dos persones amb relació laboral de caràcter fix, i un mínim de 480 dies durant l'any 2010 en el règim especial d'artistes.
S'exceptua d'esta modalitat d'ajudes les associacions i entitats sense ànim de lucre.
36. Documentació específica
A més de la documentació establida per a les sol·licituds en la base 4, a la sol·licitud d'esta modalitat d'ajuda s'han d'adjuntar:
a) Currículum dels gestors i directors artístics de l'empresa.
b) Informe sobre els recursos humans de caràcter fix i les contractacions laborals fetes durant l'any 2010. L'acreditació de les contractacions s'ha de fer aportant les cotitzacions a la Seguretat Social fetes per l'empresa en l'exercici indicat (TC1, TC2 i, si escau, TC1/19).
c) Memòria d'activitat de l'empresa durant els últims cinc anys (període 2006-2010): produccions, representacions (lloc, data, títol de l'espectacle i idioma en què s'ha fet l'exhibició) i d'altres activitats realitzades. L'informe esmentat ha d'estar firmat en totes les pàgines pel representant legal de l'empresa.
d) Projecte d'activitats de l'empresa per als anys 2011 i 2012, en què figure el pla d'explotació empresarial, que ha d'incloure, si és el cas, els projectes de les noves produccions que s'escometran durant el període, amb el detall del pressupost, el format, la fitxa artística, els possibles actors i actrius valencians i la data d'estrena prevista, i, si n'hi ha, el projecte de gires dins i fora de la Comunitat Valenciana de les obres que es mantinguen en repertori, en què s'especifiquen el calendari d'actuacions previst i el pressupost de la gira que es pretenga fer durant els anys 2011 i 2012.
En qualsevol cas, és un requisit indispensable que, per al període considerat, s'escometa un mínim d'una producció i es projecte la realització d'almenys 120 representacions dels espectacles que l'empresa mantinga en el repertori, de les quals com a mínim 24 han de ser fora de la Comunitat Valenciana. A l'efecte del còmput de les representacions incloses en el projecte de gira, s'han de comptar com a dos representacions cada una de les previstes si corresponen a espectacles de circ.
e) Fitxa inclosa com a annex VII, emplenada correctament.
f) Informe de la trajectòria professional en producció i gestió de l'empresa o dels seus components.
g) Qualsevol altra documentació que resulte necessària per a acreditar els requisits establits en la base anterior.
37. Criteris de valoració
37.1. La valoració de les sol·licituds presentades s'ha de fer basant-se en la informació indicada en la base 25 i els criteris següents:
- Projecte artístic de producció per als anys 2011 i 2012, en què s'ha de tindre en compte la formació teatral i la trajectòria dels directors, dels intèrprets i de l'equip tècnic i artístic, i el desplegament i la presentació del contingut del projecte. A més, s'hi han de tindre en compte la contribució al foment de l'ocupació en el sector i la implicació en el projecte de recursos humans de la Comunitat Valenciana. Fins a 45 punts.
- Trajectòria professional en producció i gestió de l'empresa o dels seus components. Fins a 15 punts.
- Contractacions artístiques i de tècnics fetes el 2010. En este apartat es valoren fonamentalment els dies de contractació i el fet que la retribució s'ajuste al mercat. Fins a 12 punts.
- Nombre d'intèrprets. Fins a 12 punts.
- Obra escrita en valencià. 10 punts.
- Viabilitat econòmica del projecte, en què s'ha de tindre en compte l'adequació a la previsió pressupostària presentada i al pla de finançament proposat, i l'acreditació d'un equilibri entre ingressos i despeses. Fins a 6 punts.
37.2. Si, havent complit tots els requisits exigits en la present modalitat, l'informe de la comissió de valoració no és favorable respecte d'una sol·licitud, es produirà la translació automàtica del projecte a la modalitat d'ajudes a la producció si en el projecte es preveu escometre la producció en l'exercici de 2011 o, si no és el cas, a la modalitat d'ajudes a gires d'empreses de teatre i circ.
38. Import de l'ajuda per a l'any 2012
La concessió de l'ajuda en 2012 dependrà de la normativa aplicable en eixe exercici, de l'existència de crèdit adequat i suficient, del compliment i la valoració de les activitats realitzades el 2011 i de la selecció o no del projecte de continuïtat, i l'interessat haurà de concórrer al procés de selecció que s'òbriga a este efecte.
En el cas que el projecte de selecció corresponent a l'exercici 2012 se seleccione la continuïtat del projecte, l'import que es concedirà es basarà en el concedit en 2011, sense perjuí que s'hi puguen produir ajustos, en més o en menys, segons allò establit en el paràgraf anterior.
Capítol VI
Ajudes a la programació en sales d'exhibició
39. Finalitat de l'ajuda i activitat subvencionada
39.1. Les presents ajudes tenen com a finalitat incrementar la quantitat i la qualitat de la programació d'espectacles de teatre i dansa en sales privades d'exhibició, a fi que la ciutadania dispose d'una oferta diversificada i de qualitat.
39.2. L'activitat objecte de subvenció són els caixets o imports abonats a les companyies professionals valencianes de teatre i dansa amb motiu de la contractació per a l'exhibició en la sala, i, en un percentatge no superior al 30% de l'ajuda, les despeses derivades directament de l'exhibició (publicitat, lloguers de material tècnic, etc.).
No són subvencionables a través d'esta modalitat les despeses estructurals ni les despeses de produccions o coproduccions pròpies de la sala. En el cas de programació de produccions o coproduccions pròpies, únicament se subvencionarà un màxim del 20% de l'aportació de TGV en despeses derivades directament de l'exhibició.
40. Import de les ajudes
Dins dels límits establits en la base 2.2 per a esta modalitat d'ajudes, s'establix una dotació unitària màxima de 80.000 euros.
41. Beneficiaris
Només poden sol·licitar estes ajudes les empreses privades gestores de sales d'exhibició teatral que realitzen l'activitat subvencionada a la Comunitat Valenciana.
42. Requisits
S'establix com a requisit indispensable disposar de la llicència d'obertura preceptiva exigida per la normativa d'aplicació per al desplegament de l'activitat o haver iniciat els tràmits de sol·licitud.
43. Documentació específica
A més de la documentació establida per a les sol·licituds en la base 4, a la sol·licitud d'esta modalitat d'ajuda s'han d'adjuntar:
a) Original o còpia compulsada de la llicència d'obertura per al desplegament de l'activitat subvencionada o l'acreditació de la tramitació de la sol·licitud.
b) Modalitat preventiva adoptada, pla de prevenció de riscos laborals, avaluació de riscos i planificació de l'activitat preventiva.
c) Pla d'emergència elaborat per un tècnic competent segons les normes d'autoprotecció en vigor.
d) Memòria succinta de l'activitat de la sala, que ha d'incloure una relació numerada de les actuacions programades durant el 2010, amb les dates concretes d'exhibició de cada espectacle, els caixets o imports abonats a les companyies, la comunitat autònoma o el país de procedència de les companyies i els resultats obtinguts (recaptació i públic assistent). S'hi ha d'aportar la documentació que acredite la liquidació de taquilla efectivament realitzada.
Igualment, s'hi han d'especificar la capacitat de la sala, l'antiguitat com a espai d'exhibició i si l'espai disposa d'una companyia estable o resident.
e) Programació prevista per a l'exercici de 2011, amb el nombre d'espectacles i funcions, la comunitat autònoma o el país de procedència de les companyies programades i el sistema de contractació (caixet, percentatge de taquilla, mixt o un altre). L'exhibició de les produccions o coproduccions pròpies s'ha d'indicar en un full a part.
f) Pressupost detallat d'ingressos i despeses per al 2011. S'hi ha d'especificar, desglossat en companyies valencianes i no valencianes, el cost que s'ha d'abonar a les companyies programades segons el contracte (caixets, percentatge de taquilla pactat amb l'estimació o un altre). S'hi han d'aportar els contractes o precontractes firmats per les parts.
g) Relació de dies cotitzats pels treballadors a la Seguretat Social durant 2010. L'acreditació s'ha de fer aportant les cotitzacions a la Seguretat Social fetes per l'empresa en l'exercici indicat (TC1 i TC2).
h) Qualsevol altra documentació que resulte necessària per a acreditar els requisits establits en la base anterior.
44. Criteris de valoració
44.1. La valoració de les sol·licituds presentades s'ha de fer basant-se en la informació indicada en la base anterior i els criteris següents:
- Projecte de programació per a l'exercici 2011. S'hi han de valorar la qualitat artística de la programació, el nombre de companyies programades que han desplegat l'activitat a la Comunitat Valenciana, les obres en valencià i l'adequació al preu de mercat dels caixets pactats amb les companyies contractades. Fins a 60 punts.
- Les característiques de la temporada d'exhibició realitzada el 2010. S'hi han de valorar la qualitat artística de la programació, el nombre de companyies programades que han desplegat l'activitat a la Comunitat Valenciana, les obres en valencià, l'adequació al preu de mercat dels caixets pactats amb les companyies contractades i els resultats de taquilla (recaptació i nombre d'espectadors). Fins a 30 punts.
- Les característiques de la sala i la seua capacitat. Fins a 10 punts.
En tot cas s'ha de tindre en compte la contribució de la sala a la dinamització de les companyies valencianes, al foment de l'ocupació de professionals del sector residents a la Comunitat Valenciana i a la incidència en el públic.
44.2. La concessió d'estes ajudes requerix l'obtenció d'un mínim de 50 punts; si no s'aconseguix esta puntuació, es desestimarà l'ajuda.
Capítol VII
Ajudes a entitats sense ànim de lucre
45. Finalitat de les ajudes
Esta modalitat d'ajudes té com a finalitat potenciar les activitats de teatre i circ que realitzen les associacions i entitats sense ànim de lucre, especialment les federacions o agrupacions que duen a terme les seues activitats en tot el territori de la Comunitat Valenciana i que contribuïxen a consolidar el teatre i el circ professionals.
46. Import de les ajudes
Dins dels límits establits en la base 2.2 per a esta modalitat d'ajudes, s'establix una dotació unitària màxima de 15.000 euros.
47. Beneficiaris
Associacions i entitats culturals sense ànim de lucre que duen a terme activitats de teatre i circ a la Comunitat Valenciana i que repercutixen en el sector professional.
48. Documentació específica
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'han d'adjuntar:
a) Projecte que es vol realitzar, on s'han d'indicar:
- Activitats que s'han de fer en l'exercici 2011, dates previstes i mitjans materials, humans i tècnics de què es disposa.
- Objectius i destinataris de les activitats.
- Nombre de socis.
b) Pressupost detallat de despeses i ingressos. S'hi ha d'especificar l'import de les quotes dels socis
c) Memòria de l'activitat desplegada en l'exercici 2010 per l'associació o entitat.
49. Criteris de valoració
49.1. La valoració de les sol·licituds presentades s'ha de fer segons els criteris següents:
- Projecte de les activitats que s'han de fer en l'exercici 2011. Fins a 50 punts.
- Memòria de l'exercici 2010 de l'associació o entitat i els resultats obtinguts en la gestió dels projectes. Fins a 25 punts.
- Incidència del projecte presentat sobre autors, directors, actors, companyies, espais d'exhibició, etc. de la Comunitat Valenciana. Fins a 25 punts.
49.2. La concessió d'estes ajudes requerix l'obtenció d'un mínim de 50 punts; si no s'aconseguix esta puntuació, es desestimarà l'ajuda.
Capítol VIII
Ajudes a la realització de festivals i mostres de teatre i circ
50. Finalitat de la concessió
Esta modalitat d'ajudes té com a finalitat incrementar de manera qualitativa i quantitativa la realització de festivals i mostres de teatre i circ, així com d'altres activitats similars, amb l'objectiu d'aconseguir una major projecció, presència i difusió de les arts escèniques a la Comunitat Valenciana.
51. Import de les ajudes
Dins dels límits establits en la base 2.2 per a esta modalitat d'ajudes, s'establix una dotació unitària màxima de 20.000 euros.
52. Beneficiaris i requisits
Poden sol·licitar esta modalitat d'ajuda els municipis i d'altres entitats locals, així com els seus organismes autònoms, que organitzen i realitzen festivals i mostres teatrals i circenses o activitats similars a la Comunitat Valenciana i que disposen d'estructura i capacitat de gestió suficients per a realitzar l'activitat objecte de subvenció.
53. Documentació específica
A més de la documentació establida per a les sol·licituds en la base 4, a la sol·licitud d'esta modalitat d'ajuda s'han d'adjuntar:
a) Memòria dels últims tres anys del festival, mostra o activitat, o des de l'inici en el cas que la trajectòria siga inferior a eixe període.
b) Projecte que es proposa realitzar el 2011, en què s'indiquen:
- Objectius i destinataris de l'activitat.
- Programació prevista del festival, mostra o activitat, i el lloc i la data de realització.
- Mitjans materials, humans i tècnics de què es disposa per a la realització de l'activitat.
- Pressupost detallat de despeses i ingressos, i el dèficit previst.
54. Criteris de valoració
54.1. La valoració de les sol·licituds presentades s'ha de fer d'acord amb els criteris següents:
- Projecte artístic. S'hi han de valorar l'interés i la qualitat de la programació, la contribució a la dinamització de les companyies valencianes, el foment de l'ocupació de professionals del sector, la repercussió en el públic, l'especialització, la viabilitat del pressupost i la relació cost-qualitat. Fins a 70 punts.
- Trajectòria del festival o mostra. S'hi han de valorar l'antiguitat i l'arrelament, l'interés i la qualitat artística, l'acceptació pel públic i la repercussió en els professionals del sector. Fins a 30 punts.
54.2. La concessió d'estes ajudes requerix l'obtenció d'un mínim de 50 punts; si no s'aconseguix esta puntuació, es desestimarà l'ajuda.